Крыніца (бровар)

«Крыні́ца» — беларускі бровар, заснаваны ў 1975 годзе ў Менску. Вытворчасьць На 2018 год ААТ «Крыніца» вырабляла 3 віды безалькагольных напояў: пітную ваду «Александрыя», у тым ліку сярэднегазаваную, з артэзіянскіх сьвідравінаў глыбінёй 196 і 198 мэтраў; 2 гатункі квасу ў пляшках і бочках — «Лета 988» і «Старажытны»; 5 гатункаў газаваных напояў у пляшках па 1,5 літра — «Барбарыс», «Бураціна», «Дзюшэс» (франц. duchesse — княгіня), «Крэм-сода» і «Ліманад». Таксама ААТ «Крыніца» выпускала: 25 гатункаў піва, зь іх: 7 гатункаў «Крыніца» — «Клясычнае», «Моцнае», «Портэр», «Прэміюм», «Сьветлае», «Цёмнае» і «Экспартнае»; 3 гатункі «Культ» — «Вайсбір» (ням. Weissbier — пшанічнае піва), «Вайсбір Дункель» (бел. Пшанічнае піва Цёмнае) і «Лягер» (бел. Сховішча); 4 гатункі «Піўная карта» — «АПА» (анг. American pale ale (APA) — амэрыканскі сьветлы эль), «Дубэль» (нід. Dubbel — двайны), «Карт-блянш» (франц. Carte blanche — белая карта) і «Мазаіка ІПА» (анг. India pale ale (IPA) — індыйскі сьветлы эль); 2 гатункі «Старая піўніца» (славац. Stara Pivnice), у тым ліку чорнае (славацк. Cerne); 6 іншых гатункаў — «Александрыя», «Дынама Айс» (анг. Ice — лёд), «Жыгулёўскае асобае», «Залатая бочка», «Портэр 8/20» і «Урбан бір» (анг. Urban beer — гарадзкое піва), 3 гатункі нямецкага піва «Кальтэнбэрг» (Гэльтэндорф, зямля Баварыя) — «Гэфэвайсбір» (ням. Hefeweissbier — дражджавое пшанічнае піва), «Пільс» (ням. Pils — пльзеньскае) і «Шлёс-Келер Нацюртруб» (ням. Schloss-Keller Naturtrub — Замкавая піўніца з прыродным асадкам); харчовыя канцэнтраты для прыгатаваньня — 6 гатункаў жэле з водарам ягадаў, фруктаў, малака і марцыпанаў; 3 гатункаў кісяля з водарам абрыкоса, вішні і журавінаў; 4 гатункі напою «Цывіта» зь вітамінам С і водарам ягадаў і фруктаў; какава-напою «Экспрэс» з цукрам і вітамінам С. Гісторыя ААТ «Крыніца», раней вядомае як Менскі піваварны завод №2 пачаў сваю дзейнасьць у 1975 годзе. Тады былі ўведзеныя ў эксплюатацыю асноўныя вытворчыя цэхі: соладавенны, варачны, брадзільна-лягерны, і зваранае першае піва «Крыніца». 1986 год: Вытворчае аб’яднаньне «Менскпіўпром», у склад якога нараўне зь пяцьцю іншымі заводамі Менскай вобласьці (Барысаўскі завод безалькагольных напояў, Слуцкі піўзавод, Маладэчанскі піўзавод, Менскі завод безалькагольных напояў і піўзавод «Беларусь» — цяпер вядомы як «Аліварыя») у якасьці галаўнога прадпрыемства ўваходзіў і Менскі піўзавод №2, пераназвана ў «Крыніцу». 1992 год: Вытворчае аб’яднаньне «Крыніца» становіцца арэндным прадпрыемствам. 2001 год: Арэнднае прадпрыемства ператворанае ў адкрытае акцыянэрнае таварыства. Па дамове з расейскай кампаніяй «Балтыка» пачата маштабная рэканструкцыя вытворчасьці. За інвэстыцыі ў $50 млн «Балтыка» па першапачатковай дамоўленасьці павінна была атрымаць 50% плюс адну акцыю прадпрыемства. 2003 год: Па ініцыятыве беларускага ўраду дамова з «Балтыкай» разрываецца. Пакет акцыяў, прыналежны дзяржаве, перадаецца ў давернае кіраваньне «Прыёрбанку». Завяршаецца першы этап рэканструкцыі. У яго межах была праведзеная мадэрнізацыя варачнага цэха і дражджавога аддзяленьня, цалкам замененае фільтрацыйнае і брадзільна-лягернае абсталяваньне, змантаваная новая станцыя водавычышчэньня, усталяваныя новыя лініі разьліва піва. Дзякуючы гэтаму атрымалася палепшыць якасьць прадукцыі, а таксама больш чым ў два разу павялічыць вытворчыя магутнасьці. Новае абсталяваньне на прадпрыемства паставілі вядучыя вытворцы Нямеччыны, Аўстрыі, Даніі, Бэльгіі, Францыі, Нідэрляндаў. 2004 год: Адчыненае акцыянэрнае таварыства «Крыніца» вырабіла і рэалізавала больш дзевяці млн дэкалітраў піва (рост 45% па стаўленьні да папярэдняга году). Дзель рынка ААТ «Крыніца» на рынку піва РБ па выніках 2004 году склала больш 30%. На лістапад 2008 году бровар выпускае 38,1% ад выпуску ўсяго беларускага піва. Былыя гатункі піва «Арыгінальнае» «Бурштын Беларусі» «Вязынскае» «Дражня» «Жигулевское» «Заслаўскае» «Казино» «Крыніца» «Крыніца-1» «Крыніца-2» «Крыніца-3» «Крыніца-4» «Крыніца Сапраўднае» «Лев» «Любіцельскае» «Минск» «Нагано» «Партызанскае» «Світанак» «Солнечное» «Спадчына» «Старажытнае» «Тёмное» «Хоккей» Крыніцы Вонкавыя спасылкі Кантакты // ААТ «Крыніца», 2018 г. Праверана 5 чэрвеня 2018 г.